Polisie vlek glo sindikaat oopArgieffoto: Kent Williamson Vyf buitelanders, glo lede van ŉ sindikaat, is Maandag in Wonderboom-Suid in Pretoria deur die polisie vasgetrek. Kol. Lungelo Dlamini, woordvoerder van die polisie, het gesê daar is op meer as R500 000 se gesteelde goedere beslag gelê. Dié items is glo oor die naweek tydens ŉ sakeroof by ŉ groot klerewinkel in Olievenhoutbosch naby Centurion gesteel. “Dit sluit selfone, laaiers, oorfone, selfoonsakkies en simkaarte in. Daar is ook beslag gelê op ŉ skootrekenaar wat glo gebruik word om met fone te peuter,” het Dlamini gesê. Die verdagtes is in ŉ woonstel in Lombardstraat in hegtenis geneem. Volgens Dlamini is dié verdagtes glo deel van ŉ sindikaat en kan nog inhegtenisnemings volg. Daar sal forensiese toetse gedoen word op die skootrekenaar. Hy het gesê die verdagtes sal aangekla word van die besit van gesteelde goedere terwyl ŉ klag van sakeroof moontlik bygevoeg word namate die ondersoek vorder. Die polisie hoop dié deurbraak kan lei tot nog sindikate wat oopgevlek word.